Λαίδη Μαρία Γκρέυ

Η λαίδη Μαρία Γκρέυ, αγγλ.: lady Mary Grey Keyes (20 Απριλίου 1545  – 20 Απριλίου 1578) ήταν η νεότερη κόρη του Ερρίκου Γκρέυ 1ου δούκα του Σάφολκ, και της Φραγκίσκης Μπράντον, και μέσω της μητέρας της είχε δικαίωμα στο στέμμα της Αγγλίας.

 Νεανική ζωή 
Η Μαρία Γκρέυ, γεννημένη π. στις 20 Απριλίου 1545, ήταν η 3η και νεότερη κόρη του Ερρίκου Γκρέυ 1ου δούκα του Σάφολκ και της λαίδης Φραγκίσκης Μπράντον, κόρης του Καρόλου Μπράντον 1ου δούκα του Σάφολκ και της Μαρίας Τυδώρ, της νεότερης από τις δύο κόρες του Ερρίκου Ζ΄ της Αγγλίας και της Ελισάβετ της Υόρκης. Η Μαρία είχε δύο αδελφές, τη λαίδη Τζέιν Γκρέυ και τη λαίδη Αικατερίνη Γκρέυ.

 Διεκδικήσεις θρόνου 
Ως δισεγγονές του Ερρίκου Ζ΄, η Μαρία και οι αδελφές της ήταν πιθανές κληρονόμοι του στέμματος. Όταν ο βασιλιάς Εδουάρδος ΣΤ΄ Τυδώρ απεβίωσε στις 6 Ιουλίου 1553, άφησε μια διαθήκη (που εγκρίθηκε από τον Ιωάννη Ντάντλεϋ 1ο δούκα του Νορθάμπερλαντ), στην οποία όριζε τη μεγαλύτερη αδελφή της Μαρίας, Τζέιν, η οποία είχε πρόσφατα παντρευτεί τον γιο του Νορθάμπερλαντ, Γκίλφορντ Ντάντλεϋ, ως διάδοχο του θρόνου. Λίγες εβδομάδες νωρίτερα, στις 25 Μαΐου 1553, η Μαρία Γκρέυ, ακόμη μικρό παιδί, είχε αρραβωνιαστεί τον μακρινό εξάδελφό της Αρθούρο Γκρέυ 14ο βαρόνο Γκρέυ ντε Γουίλτον, του οποίου ο πατέρας ήταν σύμμαχος του Νορθάμπερλαντ. Η προσπάθεια εξασφάλισης μίας προτεσταντικής διαδοχής απέτυχε, και παρόλο που τον Εδουάρδο ΣΤ΄ διαδέχθηκε για λίγο η Τζέιν, το Ιδιωτικό Συμβούλιο της Αγγλίας άλλαξε στρατόπεδο, και ανακήρυξε την ετεροθαλή αδελφή του, Μαρία Α΄ της Αγγλίας, διάδοχο του θρόνου. Ο Νορθάμπερλαντ εκτελέστηκε στις 22 Αυγούστου 1553. Η βασίλισσα Μαρία Α΄ χάρισε τη ζωή στην Τζέιν και στις ζωές του συζύγου και του πατέρα της Τζέιν, αλλά μετά την καταστολή της εξέγερσης του Γουάιατ στις αρχές του 1554, και οι τρεις εκτελέστηκαν, η Τζέιν και ο σύζυγός της στις 12 Φεβρουαρίου 1554, και ο πατέρας της Τζέιν λίγο αργότερα, στις 23 Φεβρουαρίου. Μετά την άνοδο στο θρόνο της βασίλισσας Μαρίας, ο αρραβώνας της Μαρίας Γκρέυ με τον Αρθούρο Γκρέυ διαλύθηκε. 

Την 1η Μαρτίου 1555, η μητέρα της Μαρίας, Φραγκίσκη Μπράντον, παντρεύτηκε για 2η φορά τον Αδριανό Στόουκς. Όταν η Φραγκίσκη απεβίωσε στις 20 Νοεμβρίου 1559, άφησε στον Στόουκς μία κληρονομιά, που περιλάμβανε το μεγαλύτερο μέρος της περιουσίας της, ενώ η Μαρία έλαβε μόνο μια μικρή κληρονομιά που της απέδιδε ένα μέτριο εισόδημα 20 λιρών ετησίως. Ωστόσο, η βασίλισσα Ελισάβετ Α΄, η οποία είχε ανέβει στο θρόνο τον Νοέμβριο του 1558, διόρισε τη Μαρία ως μία από τις κυρίες των τιμών, και της χορήγησε σύνταξη 80 λιρών.

Δεδομένου ότι η Ελισάβετ Α΄ ήταν άγαμη, οι δύο επιζώντες Γκρέυ αδερφές ήταν οι επόμενες στη σειρά διαδοχής σύμφωνα με τη διαθήκη του βασιλιά Ερρίκου Η΄, και δεν τους επιτρεπόταν να παντρευτούν χωρίς την άδεια της βασίλισσας. Τον Δεκέμβριο του 1560, ωστόσο, η Αικατερίνη παντρεύτηκε κρυφά τον Εδουάρδο Σίμορ, τον μεγαλύτερο γιο του Εδουάρδου 1ου δούκα του Σόμερσετ και λόρδου Προστάτη, προκαλώντας την αμείλικτη δυσαρέσκεια της βασίλισσας. Καθώς η τελετή είχε τελεστεί από έναν ιερέα που δεν ταυτοποιήθηκε ποτέ στη συνέχεια, και η μόνη μάρτυρας ήταν η αδελφή του Σίμορ, λαίδη Ιωάννα Σίμορ, η οποία απεβίωσε λίγο μετά τον γάμο, η Ελισάβετ Α΄ μπόρεσε να αντιμετωπίσει τον γάμο, σαν να μην είχε ποτέ πραγματοποιηθεί, και στις 12 Μαρτίου 1563 έβγαλε μία δήλωση ότι ο γάμος ήταν άκυρος, και ότι ο Εδουάρδος Σίμορ υποκόμης Μπόσαμπ, ο μεγαλύτερος γιος της Αικατερίνης από τον Σίμορ, ήταν νόθος. Τόσο η Αικατερίνη, όσο και ο σύζυγός της περιορίστηκαν στον Πύργο, και αργότερα τέθηκαν σε κατ' οίκον περιορισμό.

 Οικογένεια 
Παρά τις καταστροφικές συνέπειες του μυστικού γάμου της αδελφής της Αικατερίνης, η Μαρία παντρεύτηκε επίσης χωρίς την άδεια της βασίλισσας.  Στις 16 Ιουλίου 1565, ενώ η Ελισάβετ Α΄ απουσίαζε στον γάμο του συγγενή της, σερ Ερρίκου Νόλις (απεβ. 21 Δεκεμβρίου 1582), και της Μαργαρίτας Κέιβ, κόρης του σερ Αμβρόσιου Κέιβ, η Μαρία παντρεύτηκε κρυφά τον λοχία μεταφορέα της Ελισάβετ Α΄, Θωμά Κης, γιο του Ριχάρδου Κης, ιππότη, από το Ανατολικό Γκρίνουιτς του Κεντ, και της Αγνής Σόντερς, κόρης του Ερρίκου Σόντερς από το Γιούελ του Σάρεϋ. Έχοντας μάθει από την εμπειρία της αδελφής της, η Μαίρη πήρε την προφύλαξη να παραστούν ως μάρτυρες τρεις από τους εξαδέλφους της, η παιδική της φίλη Μαρία Γουίλοουμπυ, τώρα σύζυγος του σερ Μάθιου Άρουντελ, και δύο από τις κόρες της λαίδης Στάφορντ.  Ο γάμος ήταν ακατάλληλος για πολλούς λόγους. Ο Κης (Keyes) καταγόταν από μία μικρή οικογένεια ευγενών γαιοκτημόνων στο Κεντ, είχε περισσότερα από τα διπλάσια χρόνια από τη Mαρία και ήταν χήρος με έξι ή επτά παιδιά.  Επιπλέον, η Mαρία περιγράφηκε από τον Ισπανό πρέσβη ως «μικρή, με κυρτωμένη πλάτη και πολύ άσχημη», ενώ ο Kης είχε ύψος 1,80 μ. Ο σερ Γουλιέλμος Σέσιλ έγραψε στον σερ Θωμά Σμιθ ότι «Ο λοχίας μεταφορέας, όντας ο μεγαλύτερος κύριος αυτής της αυλής, νυμφεύτηκε κρυφά τη λαίδη Mαρία Γκρέυ, τη μικρότερη από όλους την αυλή... Το αδίκημα είναι πολύ μεγάλο». 

 Κατ' οίκον περιορισμός 
Η Μαρία και ο σύζυγός της δεν ξαναείδαν ποτέ ο ένας τον άλλον. Η Ελισάβετ Α΄ έθεσε τη Μαρία σε κατ' οίκον περιορισμό με τον Γουλιέλμο Χότρεϋ (απεβ. 1597) στο Τσέκερς στο Μπάκιγχαμσιρ, όπου παρέμεινε για δύο χρόνια, ενώ ο Κης ήταν δεσμευμένος στον Στόλο. Τον Αύγουστο του 1567 η Μαρία, όντας ακόμη υπό κατ' οίκον περιορισμό, στάλθηκε να ζήσει με τη θετή της γιαγιά, Αικατερίνη δούκισσα του Σάφολκ, την οποία ο Κάρολος Μπράντον 1ος δούκας του Σάφολκ, είχε νυμφευτεί μετά το τέλος της γιαγιάς της Μαρίας, Μαρίας Τυδώρ. Η δούκισσα έγραψε στον Σέσιλ εκφράζοντας την έκπληξή της για τα λίγα αξιοθρήνητα οικιακά αντικείμενα, με τα οποία η Μαρία έφθασε στο σπίτι της στα Μινόρις. Η Μαρία παρέμεινε στο σπίτι της δούκισσας για σχεδόν δύο χρόνια, και λέγεται ότι ήταν κοντά στα δύο παιδιά της δούκισσας, τον Πέρεγκριν και τη Σούζαν Μπέρτι.

 Μετέπειτα ζωή 
Η Μαρία δεν έμεινε πολύ στο Μπομάνορ. Μέχρι τον Φεβρουάριο του 1573, εγκαταστάθηκε σε δικό της σπίτι στο Λονδίνο, στην οδό Σαιντ Μπότολφς Γουάουθ Άλντγκεϊτ, και μέχρι το τέλος του 1577 είχε αποκατασταθεί σε τέτοιο βαθμό, που διορίστηκε μία από τις κυρίες των τιμών της Ελισάβετ. 

 Το τέλος 
Στις 17 Απριλίου 1578, ενώ η πανώλη μαινόταν στο Λονδίνο, η Μαρία αρρώστησε, και συνέταξε τη διαθήκη της. Άφησε τα κοσμήματα της μητέρας της στη θετή γιαγιά της, τη δούκισσα του Σάφολκ, δώρα από πιάτα στη λαίδη Άρουντελ και στη σύζυγο του Αδριανού Στόουκς, και χρήματα στη βαπτιστική της, Μαρία Μέρικ, εγγονή του εκλιπόντος συζύγου της, Θωμά Κης. Άφησε ένα κόσμημα από κέρατο μονόκερου -ένα φυλαχτό κατά της δηλητηρίασης- στη δούκισσα του Σάφολκ, και ένα επιχρυσωμένο μπολ στην Μπλανς Πάρυ. 

 Πολιτιστικές απεικονίσεις 
Η Μαίρη είναι ο κεντρικός χαρακτήρας του μυθιστορήματος «Ο Τελευταίος Τυδώρ » (2016) της Φιλίπα Γκρέγκορι, το τελευταίο μέρος των μυθιστορημάτων «Οι Πλανταγενέτες» και «Μυθιστορήματα Τυδώρ» . 

 Σημειώσεις 

 Αναφορές 










 Profile of Mary Grey, britannia.com; accessed 27 March 2014.
 Thomas Keyes (1524-1571) profile, History of Parliament website; accessed 27 March 2014.

Κατηγορία:Οικογένεια Γκρέυ